TTA มั่นใจรายได้ปี 61 โตเกินเป้า 1.7 หมื่นลบ.รับไฮซีซั่น โบรกฯเชียร์ “ซื้อ” ชูอัพไซด์สูง
TTA มั่นใจรายได้ปี 61 โตเกินเป้า 1.7 หมื่นลบ.รับไฮซีซั่น โบรกฯเชียร์ "ซื้อ" ชูอัพไซด์สูง
27 มิ.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA หลังบริษัทมั่นใจว่าปีนี้จะทำรายได้สูงกว่าเป้าหมายที่วางไว้ที่ระดับ 1.7 หมื่นล้านบาท โดยได้รับปัจจัยบวกจากค่าระวางเรือที่อยู่ในระดับสูง ตามการฟื้นตัวของเศรษฐกิจทั่วโลก
โดยราคาหุ้น TTA ปิดตลาดวานนี้ที่ระดับ 6.80 บาท ลบ 0.10 บาท หรือ 1.45% สูงสุดที่ระดับ 7 บาท ต่ำสุดที่ระดับ 6.80 บาท มูลค่าซื้อขาย 15.99 ล้านบาท
ด้านนายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร TTA เปิดเผยว่า บริษัทฯคาดรายได้ปีนี้มีโอกาสที่จะสูงกว่าเป้าหมายที่วางไว้ 1.7 หมื่นล้านบาท เนื่องจากค่าระวางเรือมีแนวโน้มอยู่ในระดับสูงต่อเนื่อง ซึ่งสูงกว่าเป้าหมายของบริษัท เป็นไปตามการฟื้นตัวของเศรษฐกิจทั่วโลกส่งผลทำให้ความต้องการการขนส่งทางเรือสูงขึ้น ขณะที่ปริมาณเรือต่อใหม่ในตลาดไม่ได้เพิ่มขึ้นตาม
ทั้งนี้ บริษัทฯคาดว่าผลประกอบการในช่วงครึ่งปีหลังจะดีกว่าช่วงครึ่งปีแรก เนื่องจากเข้าสู่ช่วงไฮซีซั่นของธุรกิจเดินเรือ และธุรกิจปุ๋ย นอกจากนี้ยังได้รับปัจจัยบวกจากธุรกิจในกลุ่มอาหารเพิ่มเติมด้วย โดยยอดขายสาขายเดิมเติบโตได้ไม่ต่ำกว่า 10% ขณะที่บริษัทยังเดินหน้าขยายสาขาใหม่อย่างต่อเนื่อง
โดยบริษัทตั้งเป้าเพิ่มสัดส่วนรายได้จากกลุ่มอาหารเป็น 15-20% ภายใน 3 ปี (61-63) จากปัจจุบันสัดส่วนไม่ถึง 10% โดยบริษัทตั้งเป้าที่จะขยายสาขาร้านพิซซ่าฮัทเป็นไม่ต่ำกว่า 200 สาขา ในปี 62 จาก ณ สิ้นปีนี้คาดว่าจะอยู่ที่ 128 สาขา และมีแผนการขยายธุรกิจอาหารเพิ่มเติม โดยมีแผนการเปิดร้าน Taco Bell ในประเทศไทย 40 สาขาภายใน 5 ปี วางงบลงทุน 465 ล้านบาท คาดว่าจะสามารถเปิดสาขาแรกได้ภายในปลายปีนี้
“การขยายกลุ่มธุรกิจไปยังด้านอาหารก็เพื่อที่จะลดความผันผวนของรายได้ เนื่องจากในกลุ่มธุรกิจเดินเรือที่มีความผันผวนมาก บางปีอาจจะมีกำไรถึง 1,000 ล้านบาท หรือบางปีอาจจะขาดทุนได้ 1,000 ล้านบาท ขณะ เมอร์เมด มาริไทม์ ทำธุรกิจให้บริการนอกชายฝั่งแก่อุตสาหกรรมน้ำมันและก๊าซธรรมชาติก็มีความผันผวนที่เข้ามากระทบคือราคาน้ำมัน ซึ่งการมีสัดส่วนรายได้จากธุรกิจอาหารมากขึ้นก็จะช่วยให้เราลดความผันผวนของรายได้พวกนี้ไป” นายเฉลิมชัย กล่าว
ด้านนักวิเคราะห์ บล.ฟิลลิป (ประเทศไทย) ระบุแนะนำ “ซื้อ” หุ้น TTA ในราคาเป้าหมาย  11.90 บาท โดยคาดว่าผลการดำเนินงานในช่วงไตรมาส 2/61 จะฟื้นตัวเทียบกับช่วงเดียวกันปีก่อน และไตรมาสก่อนหน้า หลังเข้าสู่ช่วงไฮซีซั่นธุรกิจเดินเรือ
โดยมีปัจจัยบวกสนับสนุนคือ 1) ค่าระวางเรือที่ช่วงผ่านมายังดีต่อเนื่อง โดยยังสูงขึ้นเล็กน้อยเทียบกับไตรมาสก่อนหน้า ตามดัชนี BSI ที่ใช้อ้างอิง และหากเทียบกับช่วงเดียวกันปีก่อนคาดดีขึ้นมากจากที่ได้ค่าระวาง 8,614 ดอลลาร์/วัน/ลำ ซื้อเรือเพิ่มอีก 1 ลำเป็น 22 ลำ
2) วันทำงานของเรือเพิ่มขึ้นจากไตรมาสก่อน แต่ลดลงกว่าช่วงเดียวกันปีก่อน เพราะยังมีเรือเข้า Dry Dock อีก 1 ลำ และทยอยรับรู้ Backlog ที่สิ้นไตรมาส 1/61 มี 173 ล้านดอลลาร์ ขายแท่นขุดเจาะ MTR-1 และ MTR-2 ได้แล้ว ทำให้ค่าใช้จ่ายลดลง 7 แสนดอลลาร์/ปี
3) เข้าสู่ฤดูเพาะปลูกที่เวียดนามและการส่งออกฟื้นตัว คาดปริมาณขายจะสูงขึ้น อีกทั้งได้ปรับราคาขายขึ้นให้สอดคล้องกับต้นทุน และมาตรการเก็บภาษีนำเข้าวัตถุดิบของเวียดนาม ไม่ได้มีการประกาศต่ออายุมาตรการ จะช่วยให้อัตรากำไรขั้นต้นกลับมาดีขึ้นจากไตรมาสก่อน และ 4) ธุรกิจลงทุน UMS คาดยังขาดทุนต่อเนื่อง Pizza Hut ยังเปิดสาขาเพิ่มโดยเน้นในต่างจังหวัด รายได้จะเพิ่มขึ้นจากไตรมาส 1/61 ที่มีกว่า 400 ล้านบาท โดยในไตรมาส 1 มีการเปิดสาขาอีก 8 แห่ง
นอกจากนี้ คาดการณ์ว่าในช่วงครึ่งปีหลังจะดีกว่าในช่วงครึ่งปีแรก จากปัจจัย 1) ไม่มีเรือเข้า dry dock ในครึ่งปีหลัง ทำให้สามารถทำงานได้เต็มที่ และรับรู้ Backlog ต่อเนื่อง ราว 50% ของ Backlog จะรับรู้ในปีนี้ อีก 50% จะอยู่ในปี 2562 โดยยัง Bid งานใหม่อย่างต่อเนื่อง 2) TSS ค่าระวางเรือยังเป็นขาขึ้นจาก Demand/Supply ที่ยังสมดุล และอาจมีการซื้อเรือเพิ่มอีก
3) PMTA ยังมองดีต่อเนื่องทั้งจากปริมาณขายทั้งในเวียดนามและส่งออกมาร์จิ้นแนวโน้มดีขึ้นจากการปรับราคา 4) Pizza Hut รายได้ดีขึ้นตามการขยายสาขา โดยในปีนี้จะเปิด สาขาไม่น้อยกว่า 20 แห่ง คาดว่า Pizza Hut น่าจะ Breakeven ได้ปลายปีนี้ และจะจัดตั้งบริษัทย่อยใหม่ถือหุ้น 70% เพื่อดำเนินธุรกิจร้านอาหารภายใต้ชื่อ “ทาโก้เบลล์” ในประเทศไทย ตามแผนคาดว่าจะเริ่มธุรกิจร้านอาหารทาโก้เบลล์ได้ในไตรมาส 4/61 ภายใน 5 ปีจะมี 40 สาขา ใช้เงินลงทุนรวม 465 ล้านบาท
และ 5) UMS ยังขาดทุนต่อเนื่อง โดยได้ลดการทำธุรกิจเพื่อให้เหมาะสมกับเงินทุน อย่างไรก็ตาม ส่วนทุนที่เหลือเพียง 0.72 ล้านบาท หากไม่มีพัฒนาการที่ดีขึ้น ก็มีความเสี่ยงที่อาจเข้าสู่การฟื้นฟูกิจการภายหลังประกาศงบปี 2561